SKRIFTLIG FORESPØRGSEL E-3782/02

af Erik Meijer (GUE/NGL) til Kommissionen

(6. januar 2003)

Om: Kombination af parlamentarisk demokrati og retten til decentral beslutningstagning og mangfoldighed i en ny institutionel struktur i EU

1. Er Kommissionen enig i, at der er behov for som et modspil til den struktur, der er blevet udarbejdet på Konventet om Den Europæiske Unions Fremtid om en ny ledelsesstruktur, hvor magten samles hos alle de nationale regeringer, regeringslederne og en af deres midte udpeget præsident, at arbejde for en model for parlamentarisk demokrati svarende til det, der findes i medlemsstaterne med en gængs fordeling mellem udarbejdelse og udøvelse ved en daglig ledelse side om side med en bredt funderet beslutningstagning om de overordnede retningslinjer udstukket af et parlament, som er valgt af samtlige vælgere?

2. Hvorfor gav Kommissionens formand den 5. december 2002 i forbindelse med sin indsats for med rette at forsvare det parlamentariske demokrati mod en tilbagevenden til tidligere tiders autoritære styreformer indtryk af, at han knytter dette forsvar sammen med en mere vidtgående centralisering og ensartethed i EU frem for en fælles løsning af vores store og grænseoverskridende problemer på områder som miljø, menneskerettigheder, grænsearbejde, transport og skattely?

3. Erkender Kommissionens formand, at han ved at fremkalde det i punkt 2 nævnte indtryk i urimelig grad gør det mindre demokratiske alternativ til et regeringernes og staternes Europa attraktivt for dem, som inden for et forenet Europa lægger vægt på at fastholde mulighederne for beslutningstagning på det lavest mulige niveau og på retten til de deltagende folks mangfoldighed?

4. Mener formanden når der ses bort fra hans egne præferencer at en ny institutionel struktur er mulig, hvor parlamentarisk demokrati, beskyttelse af de nationale parlamenter og retten til mangfoldighed optræder side om side med decentral beslutningstagning på grundlag af subsidiaritet eller et kompetencekatalog for opgavefordelingen mellem EU's medlemsstater?

5. Er Kommissionen indstillet på i sin indsats for at overbevise et flertal på konventet om, at der også på EU-niveau skal lægges vægt på en garanti for en gængs opgavefordeling mellem parlament og daglig ledelse og ikke på varianter, som sår splid mellem det sandsynlige flertal, der vil forsvare modellen med det parlamentariske demokrati over for en autoritær styreform, som bygger på uigennemskuelige aftaler mellem de nationale regeringer?

Svar afgivet på Kommissionens vegne af Romano Prodi

(13. marts 2003)

Kommissionen understregede i sin meddelelse til Det Europæiske Konvent om institutionsopbygningen i EU(1), at den går ind for fællesskabsmetoden, der tager udgangspunkt i balancen mellem institutionerne under de forskellige faser af beslutningsprocessen, lige fra udformningen til gennemførelsen af EU's politikker. Den finder, at det er nødvendigt at tydeliggøre hver institutions rolle og ansvar uden at rokke ved den nuværende institutionelle balance.

Den 5. januar 2002 bekræftede Kommissionens formand i forbindelse med fremlæggelsen af Kommissionens meddelelse til Det Europæiske Konvent Kommissionens vilje til at konsolidere en union af mennesker og stater, der er det første reelle supernationale demokrati.

Kommissionen finder, at det klart fremgår af dens forslag til konventet, både via førnævnte meddelelse og den meddelelse, den fremlagde i begyndelsen af konventets arbejde(2), at den på ingen måde ønsker at øge centraliseringen og ensartetheden, men at den derimod anser det for en af EU's væsentlige udfordringer at leve op til borgernes konkrete forventninger, idet der tages hensyn til forskellene i den lokale, regionale og nationale identitet.

I lyset heraf er det ikke blot i højere grad, end det er tilfældet på nuværende tidspunkt, nødvendigt at sondre mellem de lovgivende og de udøvende opgaver på EU-plan og den rolle, hver institution spiller i forbindelse hermed men også i højere grad at inddrage de nationale parlamenter i forvaltningen af EU.

(1) Meddelelse af 4.12.2002, For den Europæiske Union Fred, frihed, solidaritet, KOM(2002) 728 endelig udg.

(2) Meddelelse af 22.5.2002, Et forslag til et fremtidigt EU, KOM(2002) 247 endelig udg.